AfriSake verwelkom besluit oor BLF grondgryp-uitsprakeAndile Mngxitama, leier van Black First Land First (BLF). Foto: Jonisayi Maromo / ANA Die Noord-Gautengse hooggeregshof het Woensdag ŉ interdik toegestaan wat Black First Land First (BLF), sy leier Andile Mngxitama, en Zanele Lwana, die organisasie se woordvoerder, verhoed om die publiek aan te hits om onwettig grond te beset. AfriSake het die hofaansoek gebring om ’n interdik teen BLF te bekom om hulle te verbied om mense aan te hits om die misdade van betreding en massa- onwettige grondbesetting te pleeg. Die hof het die interdik toegestaan en BLF ook beveel om die koste op prokureur-en-kliënt skaal (insluitend die koste van twee advokate) van AfriSake se aansoek te betaal. Armand Greyling, regs- en beleidsanalis by AfriSake, het die hof se besluit verwelkom. “Ons is baie tevrede dat die hof die interdik toegestaan het en sal voortgaan om organisasies wat hulself aan soortgelyke onwettige handelinge van aanhitsing skuldig maak, verantwoordbaar te hou,” het hy gesê. “Ons het dieselfde roete met die EFF gestap wat soortgelyke uitlatings oor grondgrype gemaak het. Die boodskap moet daarom duidelik wees: Ongeag wie jy is of waarvoor jou organisasie staan, jy sal verantwoordelik gehou word vir dit wat jy in die publiek kwytraak.” Greyling het gesê AfriSake het die hof vir ’n interdik genader nadat die sakeregtewaghond bewus geword het van mediaberigte oor en uitlatings deur BLF wat mense aanhits om grond onwettig te betree en te beset. “Die sogenaamde Land Now Declaration wat die BLF op 27 Mei 2017 in Soweto bekendgestel het, het byvoorbeeld ’n rassistiese ondertoon en sluit af met die woorde ‘Take back the land! Land or Death!’. In Junie 2017 tydens ’n onderhoud op Radio Sonder Grense (RSG) het Lwana op die lug ’n beroep vir massagrondbesettings gedoen,” het hy gesê. “BLF het verder aangevoer dat die organisasie in Januarie 2018 massagrondbesettings sal fasiliteer, wat AfriSake met geen ander keuse gelaat het as om in te gryp ten einde grondwetlike eiendomsregte te beskerm nie.”